LV Eiropas Savienības Oficiālais Vēstnesis L 90/1

KOMISIJAS REGULA (ES) 2016/486

(2016. gada 29. marts),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz ciazofamīda, cikloksidima, difluoretiķskābes, fenoksikarba, flumetralīna, fluopikolīda, flupiradifurona, fluksapiroksāda, krezoksīmmetila, mandestrobīna, mepanipirīma, metalaksila-M, pendimetalīna un teflutrīna maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 16. panta 1. punkta a) apakšpunktu,

tā kā:

(1) Ciazofamīda, krezoksīmmetila, mepanipirīma un pendimetalīna maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Metalaksila-M MAL tika noteikti minētās regulas II pielikumā un III pielikuma B daļā. Cikloksidima, fenoksikarba, fluopikolīda, fluksapiroksāda un teflutrīna MAL tika noteikti minētās regulas III pielikuma A daļā. Attiecībā uz difluoretiķskābi, flumetralīnu, flupiradifuronu un mandestrobīnu konkrēti MAL netika noteikti, un šīs vielas netika iekļautas minētās regulas IV pielikumā, tāpēc attiecībā uz tām bija spēkā minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Sakarā ar procedūru, kurā piešķir atļauju darbīgo vielu ciazofamīdu saturoša augu aizsardzības līdzekļa lietošanai uz lielajiem loksīpoliem, artišokiem, puraviem un apiņiem, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Kas attiecas uz cikloksidimu, šādu pieteikumu iesniedza attiecībā uz avenēm, jāņogām un upenēm, galda bietēm, sakņu selerijām, mārrutkiem, topinambūriem, pastinakiem, puravlapu plostbāržiem, kāļiem, baklažāniem, Briseles kāpostiem, galviņkāpostiem, Ķīnas kāpostiem, lapu kāpostiem, platlapu cigoriņiem/endīvijām, kressalātiem, barbarejām, sējas pazvērītēm/rukolas salātiem, brūnajām sinepēm, krustziežu dzimtas augu lapām/dīgstiem, spinātiem, anakampserām, mangoldiem/lapu bietēm, lēcām, linsēklām, magoņu sēklām, rapšu sēklām, zāļu tējām no saknēm, un kaltētiem mārrutkiem. Kas attiecas uz fenoksikarbu, šādu pieteikumu iesniedza attiecībā uz persikiem, galda olīvām un olīvām eļļas ražošanai. Kas attiecas uz fluopikolīdu, šādu pieteikumu iesniedza attiecībā uz baldriānu. Kas attiecas uz fluksapiroksādu, šādu pieteikumu iesniedza attiecībā uz vīnogām un kartupeļiem. Kas attiecas uz krezoksīmmetilu, šādu pieteikumu iesniedza attiecībā uz puraviem. Kas attiecas uz mepanipirīmu, šādu pieteikumu iesniedza attiecībā uz kazenēm, avenēm un dārzeņpipariem/papriku. Kas attiecas uz metalaksilu-M, šādu pieteikumu iesniedza attiecībā uz ērkšķogām. Kas attiecas uz pendimetalīnu, šādu pieteikumu iesniedza attiecībā uz salātiem. Kas attiecas uz teflutrīnu, šādu pieteikumu iesniedza attiecībā uz galda bietēm, sakņu selerijām, redīsiem, kāļiem, rāceņiem, ķiplokiem, sīpoliem, šalotēm, zāļu tējām no saknēm, saknēm vai sakneņiem, cukurbiešu saknēm un cigoriņu saknēm.

(4) Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(5) Eiropas Pārtikas nekaitīguma iestāde (EFSA, turpmāk “Iestāde”) novērtēja pieteikumus un novērtēšanas ziņojumus, īpaši izskatot riskus patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja Komisijai un dalībvalstīm un publiskoja tos.

(6) Pamatotajos atzinumos Iestāde secināja: kas attiecas uz ciazofamīda lietošanu uz lielajiem loksīpoliem, artišokiem un puraviem, nevar izslēgt risku patērētājiem. Kas attiecas uz cikloksidima lietošanu uz kressalātiem, barbarejām, sējas pazvērītēm/rukolas salātiem, brūnajām sinepēm, krustziežu dzimtas augu lapām/dīgstiem, lēcām, linsēklām un magoņu sēklām iesniegtie dati nav pietiekami, lai noteiktu jaunus MAL. Tāpēc būtu jāsaglabā spēkā esošie MAL.

(7) Kas attiecas uz visiem pārējiem pieteikumiem, Iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi, pamatojoties uz 27 konkrētu Eiropas patērētāju grupu eksponētības izvērtējumu, patērētāju drošības ziņā ir pieņemami. Iestāde ņēma vērā jaunākos datus par šo vielu toksikoloģiskajām īpašībām. Ne eksponētība šīm vielām dzīves laikā, kas rodas, uzturā lietojot visus produktus, kuros varētu būt šīs vielas, ne īslaicīga eksponētība tām, kas rodas, uzturā lietojot daudz attiecīgo kultūraugu un produktu, neliecina par risku pārsniegt pieļaujamo dienas devu vai akūto references devu.

(8) Attiecībā uz flumetralīnu, flupiradifuronu un mandestrobīnu Iestāde iesniedza secinājumus par šo darbīgo vielu pesticīdu riska novērtējuma ekspertu līmeņa izvērtējumu (3). Šajā secinājumā Iestāde ieteica noteikt tādus MAL, kas atbilst raksturīgajiem lietojumiem saskaņā ar Savienībā pieņemto labo lauksaimniecības praksi.

(9) Kas attiecas uz flupiradifuronu, Iestāde sakarā ar šīs darbīgās vielas noturīgu klātbūtni augsnē attiecībā uz vairākiem produktiem iesaka noteikt pagaidu MAL. Iestāde secināja, ka atliekās, kas konstatētas augsekas kultūrās un dzīvnieku izcelsmes produktos, būtiskā sastāvdaļa ir metabolīts difluoretiķskābe (DFA). Tāpēc būtu jānosaka gan difluoretiķskābes, gan tās sākumsavienojuma flupiradifurona MAL. Attiecībā uz augsekas kultūrām un dzīvnieku izcelsmes produktiem Iestāde pieprasīja papildu augsekas kultūru lauka pētījumus. Minētie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Par attiecīgajām noteikšanas robežām Komisija apspriedās ar Eiropas Savienības references laboratorijām.

(10) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(11) Tāpēc Regula (EK) Nr. 396/2005 būtu attiecīgi jāgroza.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 29. martā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) EFSA zinātniskie ziņojumi pieejami tiešsaistē: http://www.efsa.europa.eu:

Reasoned opinion on the modification of maximum residue levels for cyazofamid in hops, globe artichokes, leeks and spring/green onions and Welsh onions. EFSA Journal 2015;13(8):4204.

Reasoned opinion on the modification of the existing MRLs for cycloxydim in various crops. EFSA Journal 2015;13(9):4219 [30. lpp.].

Reasoned opinion on the modification of the existing maximum residue levels for fenoxycarb in peaches and olives. EFSA Journal 2015;13(7):4202 [21. lpp.].

Reasoned opinion on the modification of the existing maximum residue level for fluopicolide in valerian. EFSA Journal 2015;13(9):4217 [24. lpp.].

Reasoned opinion on the modification of the existing maximum residue levels for fluxapyroxad in grapes and potatoes. EFSA Journal 2015;13(9):4223 [25. lpp.].

Reasoned opinion on the modification of the existing maximum residue level for kresoxim-methyl in leeks. EFSA Journal 2015;13(8):4215 [18. lpp.].

Reasoned opinion on the modification of the existing maximum residue levels for mepanipyrim in blackberries, raspberries and peppers. EFSA Journal 2015;13(9):4218 [19. lpp.].

Reasoned opinion on the modification of the existing maximum residue level for metalaxyl-M in gooseberries. EFSA Journal 2015;13(7):4179 [18. lpp.].

Reasoned opinion on the modification of the existing maximum residue level for pendimethalin in lettuce. EFSA Journal 2015;13(9):4249 [18. lpp.].

Reasoned opinion on the setting of maximum residue levels for tefluthrin in various crops. EFSA Journal 2015;13(7):4196 [24. lpp.].

(3) Conclusion on the peer review of the pesticide risk assessment of the active substance flumetralin. EFSA Journal 2014;12(12):3912 [62. lpp.].

Conclusion on the peer review of the pesticide risk assessment of the active substance flupyradifurone. EFSA Journal 2015;13(2):4020 [101. lpp.].

Conclusion on the peer review of the pesticide risk assessment of the active substance mandestrobin. EFSA Journal 2015;13(5):4100 [72. lpp.].